Sjö gerðir greindar

Samkvæmt kenningu Howards Gardners prófessors við Harvard-háskólann í Bandaríkjunum hefur maðurinn sjö greindarsvið.

Sjö gerðir greindar

Rökgreind Hreyfileikni Innsæi Málgreind Félagshæfni Tónlistargáfa Formskynjun

**Rökgreind**

Þegar barn fer að skynja umhverfi sitt, stígur það inn í veröld rökhugsunar og þroskar með sér hæfileikann til að hugsa óhlutstætt í tölum, myndum og hugtökum.

Rökgreind kemur tilfinningum lítið við, en góðar gáfur á þessu sviði hafa lengi verið í hávegum hafðar í flestum vestrænum þjóðfélögum. Gardners álítur að eftir því sem tölvutæknin verður meiri minnka kröfurnar um getu einstaklingsins til rökhugsunar og aðrir greindarþættir verða eftirsóknarverðari.

**Hreyfileikni**

Skurðlæknar og látbragðsleikarar sýna til að mynda mikla hæfni á þessu sviði, en þeir geta stjórnað ákveðnum hluta líkama síns af einstakri nákvæmni. Þetta gildir einnig um dansara, sundmenn, myndhöggvara, tennisleikara, píanóleikara, leirkerasmiði og veggfóðrara.

**Innsæi**

Sá einstaklingur sem býr yfir innsæishæfileikum þekkir sjálfan sig og eigið tilfinningalíf. Þegar menn skilja innra líf sitt, fara þeir mýkri höndum um eigin tilfinningar en ella og öðlast ákveðna víðsýni. Innsæi er algengt hjá góðum rithöfundum og eldra fólki sem hefur upplifað andlegt ríkidæmi.

**Málgreind**

Hjá rithöfundum er þessi tegund greindar ákaflega þroskuð og getur rökfræði þeirra verið hárbeitt ekki síður en hjá stærðfræðisnillingum. Þeir leika sér með hin ýmsu tilbrigði málsins, og skapa sífellt nýjar setningar og orð sem eru hverjum meðalmanni á þessu sviði ofviða.

**Félagshæfni**

Þeir sem búa yfir þessum hæfileikum eiga mjög auðvelt með að umgangast fólk. Þeir sýna skilning og virðast skynja tilfinningar og líðan annarra og eiga auðvelt með að koma á sáttum, hvort sem er í fjölskyldu eða fyrirtæki. Hjá börnum kemur þessi hæfileiki fljótlega í ljós þegar þau bregðast við fólki og umhverfi á mismunandi hátt. Þeir sem hafa ekki þessa félagsgáfu eru yfirleitt erfiðir í sambúð.

**Tónlistargáfa**

Skapandi tónlistargáfa hefur ekki mikið með beina hugsun að gera. Tónlistargáfa stendur ein og sér og hefur það sannast á börnum sem hafa frábæra tónlistarhæfileika þótt greind þeirra á öðrum sviðum sé í lágmarki.

Að öllum líkindum gengur tónlistargáfa í erfðir, og ef hæfileikar barna á þessu sviði eru þjálfaðir strax í æsku getur árangurinn orðið ótrúlegur síðar meir.

**Formskynjun**

Ratvísi frumstæðra manna hefur lengi verið furðuefni siðmenntuðum mönnum, en þeir sem hafa þessa tegund greindar geta alltaf ratað á áfangastað hvort heldur þeir eru staddir á sjó eða landi. Þeir hafa sterka tilfinningu fyrir áttum og umhverfi og eiga því til að mynda ekki í nokkrum vandræðum með að rata í ókunnri stórborg. Þeir þekkja einnig hluti og umhverfi aftur eftir langan tíma jafnvel þótt breyting hafi orðið á. Þessi gáfa mannsins fer vaxandi eftir því sem hann eldist.